钦定古今图书集成/明伦汇编/氏族典/第278卷 > 王化贞
## 钦定古今图书集成/明伦汇编/氏族典/第278卷 > 王化贞

按《明外史熊廷弼传》：“王化贞，诸城人。万历四十一年
进士。由户部主事历右参议，分守广宁。蒙古炒花诸
部长乘机窥塞下，化贞善抚驭，皆不敢动。朱童蒙勘
事还，极言化贞得西人心。会辽、沈相继亡，廷议起廷
弼，御史方震孺请加秩，令守河西。乃进化贞右佥都
御史，巡抚广宁。廷弼入朝，进兵部尚书，驻山海关，经”
略辽东军务。先是，四方援辽之师，化贞悉改为《平辽》，
辽人多不悦。廷弼言“辽人未叛，乞改之以慰其心。”自
是化贞与廷弼有隙，而经、抚不和之议起矣。廷弼既
与化贞隙，朝中右化贞者多诋廷弼。是时廷弼主守，
化贞一切反之，绝口不言守。识者知其必偾事，以疆
场事重，无敢言其短者。会大兵进逼，化贞信中军孙
得功计，尽发广宁兵，俾得功赴援。得功潜降，欲生缚
化贞以为功，讹言大兵已薄城，城中大乱。化贞遂弃
广宁走。得功迎大兵入广宁，化贞逃已两日矣。报至，
京师大震。逮化贞，罢廷弼并论死。崇祯五年，化贞伏
诛。